runetrust/blame-folketinget-dk huggingface dataset:
Marlene Harpsøe (DD), 2023-05-24:
Jeg synes, det giver god mening at se tingene i et hele, og når det er, at vi taler om pædagoguddannelsen, så er vi også nødt til at sige, at det handler om rigtig mange forskellige ting, som vi skal ind at kigge på, og det er vi i Danmarksdemokraterne meget villige til.
Og jeg mener bestemt, at det godt kan lade sig gøre, også med det sigte, at vi arbejder mere overordnet med tingene ved at se uddannelsessystemet i det store perspektiv.
Sandra Elisabeth Skalvig (LA), 2023-05-24:
Jeg mener ikke, at man på den måde kan stille de to uddannelser op mod hinanden.
Pædagoger er vigtige for vores samfund, men det er folkeskolelærere også.
Lotte Rod (RV), 2023-05-24:
Mener Liberal Alliance, at pædagoguddannelsen er lige så vigtig som læreruddannelsen?
Sandra Elisabeth Skalvig (LA), 2023-05-24:
Tak for ordet, og tak til ordføreren fra Radikale Venstre for at sætte gang i den her debat i forhold til pædagoguddannelsen.
For pædagoger udfører hver eneste dag et meget vigtigt stykke arbejde med vores børn, vores unge og vores udsatte borgere, og jeg tænker derfor ikke, at der er nogen af de tilstedeværende ordførere, der er uenig i, at vi skal have en pædagoguddannelse, der uddanner dygtige pædagoger til vores samfund.
Uddannelses- og Forskningsministeriet foretog i 2021 en evaluering af pædagoguddannelsen.
I Liberal Alliance mener vi, at der er behov for en mere praksisnær pædagoguddannelse.
Vi synes derfor, at Reformkommissionens anbefaling om et udviklingsarbejde for, hvordan vi kan styrke vores pædagoguddannelse, er et fornuftigt forslag.
Men det er helt centralt, at dem, der har den fornødne viden og de fornødne kompetencer, inddrages i processen.
Det er derfor vigtigt, at udviklingsarbejde sker i tæt samarbejde med professionshøjskolerne, med de studerende og med arbejdsmarkedet, og at vi sammen kan udarbejde konkrete ændringsforslag til en ny og bedre pædagoguddannelse.
En professionsbacheloruddannelse er ikke en universitetsuddannelse, og vi skal derfor ikke akademisere den.
Der er ingen tvivl om, at det er afgørende, at vi udvikler en bedre pædagoguddannelse, men vi må ikke glemme de andre udfordringer, vi har på det pædagogiske område.
For vi står i en situation, hvor vi mangler uddannede pædagoger på arbejdsmarkedet, og ikke nok med det, så er optagelsestallene på pædagoguddannelsen i frit fald.
Men en ny pædagoguddannelse får ikke nødvendigvis flere til at vælge at søge ind på pædagoguddannelsen, og det får ikke nødvendigvis flere til at ville arbejde inden for det pædagogiske område.
Samtidig må vi ikke glemme, hvor meget bureaukratiet også spænder ben for, at pædagogerne kan bruge de kompetencer, som de har tilegnet sig under deres uddannelse.
Tak for ordet.
Marlene Harpsøe (DD), 2023-05-24:
Det tænker jeg er bedre vi tager i en dialog i den kreds af partier, som skal forhandle om pædagoguddannelsen.
Sofie Lippert (SF), 2023-05-24:
Der ligger jo faktisk nogle midler i den aftale, der kom efter »Danmark kan mere I«, som vi endte med ikke lige at få brugt inden valget.
Så der ligger jo faktisk nogle penge, vi kunne bruge på en pædagoguddannelse.
Nu ved jeg, at det selvfølgelig er svært for ordføreren at svare vedrørende aftaler fra før det her valg og sådan noget, men kunne det ikke være nogle af de midler, vi brugte på en pædagoguddannelse?
Det er midler, som er sat af til uddannelse, og som endda er sat af til velfærdsuddannelser.
Kunne vi få dem brugt på pædagoguddannelsen, så vi kan komme lidt hurtigere i gang og faktisk sikre gode nyuddannede pædagoger?
Marlene Harpsøe (DD), 2023-05-24:
Man kan i hvert fald sige, at det er der, man kan frigive nogle midler til, at man kan investere i professionsbacheloruddannelserne og erhvervsskolerne.
Når det så er sagt, må jeg indrømme, at hvis midlerne først frigives langt henne i 2028 og 2029, tænker jeg, at vi får brug for at finde nogle flere midler tidligere.
Men hvem ved, det kan være, regeringen kommer med et udspil.
Dansk økonomi ser jo tilsyneladende lidt bedre ud end forventet.
Sofie Lippert (SF), 2023-05-24:
Jeg skal bare lige forstå noget.
Jeg er sådan set helt enig i, at vi bør blive bedre til at se uddannelsessystemet som et samlet hele og ikke tænke så siloagtigt, men mener ordføreren, at det er nødvendigt at lave en kandidatuddannelsesreform for at forbedre pædagoguddannelsen?
Lotte Rod (RV), 2023-05-24:
Men når jeg spørger, er det jo, fordi vi lige præcis har lavet sådan en proces for læreruddannelsen, som jeg ønsker mig for pædagoguddannelsen.
Og så havde vi nogle gode politiske forhandlinger og har nu lavet en læreruddannelse, som er meget bedre end den gamle.
Altså, skal vi ikke gøre præcis det samme for pædagoguddannelsen?
Peter Juel-Jensen (V), 2023-05-24:
Det er ikke rundesnak.
I øjeblikket pågår der nogle forhandlinger mellem KL og regeringen for at finde ud af, hvordan man allokerer midler til kommunerne fremover.
Det skal jeg da ikke stå heroppe og komme med bud på.
Det er meget, meget nemt for et parti, som absolut ikke tager ansvar, at komme med angreb på en regering, men det må være således, at det forhandlingssystem, vi har, og den respekt, vi har over for vores kommuner, er noget, vi kerer os om og passer på.
Ordføreren kan godt sidde og grine, men ordførerens parti har jo ikke taget ansvar på noget som helst tidspunkt, heller ikke over for vores pædagoger eller vores pædagogassistenter.
Kim Edberg Andersen (NB), 2023-05-24:
Nu har jeg jo ikke været i Folketinget så længe, og når man får sådan et svar som det der, hvor det bliver sådan en gang rundesnak, så bliver jeg simpelt hen så træt i hovedet.
Det, jeg siger, er, at der mangler finansiering til pædagogiske assistenter, og det er et kendt problem.
Så er det jo ligegyldigt, om det er på Fyn eller det er i Nordjylland eller det er ovre i København.
Venstre er en del af regeringen, og vi har fået smidt i hovedet mange gange, at regeringen har et flertal.
Der mangler penge, og så spørger jeg bare Venstre: Hvornår skaffer regeringen dem, sådan at vi ikke skyder os selv i foden?
Det er bare det, jeg spørger om.
Hvornår holder vi op med at skyde os selv i foden og snakke rundesnak og så i stedet for finde nogle penge til de mennesker, vi mangler penge til?
Rasmus Stoklund (S), 2023-05-24:
Jamen det spørgsmål kan man jo stille lige så meget den anden vej.
Fru Lotte Rods parti var parlamentarisk grundlag for den regering, der sad indtil for relativt få måneder siden, og hvis det var den allermest afgørende prioritet, at der skulle handles på det her, så kunne man jo dels have ladet være med at vælte den regering, dels kunne man have krævet, at der skulle ske noget hurtigt.
Men når det er sagt, er der jo ikke nogen uenighed om, at der skal ske noget med pædagoguddannelsen, og at der skal følges op på den evaluering, der er lavet.
Vi har jo også hørt ministeren sige, at man holder fast i det, som der lægges op til i regeringens udspil om at reformere og udvikle både de professionsrettede og erhvervsrettede uddannelser, og det glæder vi os til at forfølge.
Men det er klart, at det skal foregå på en seriøs og saglig måde, hvor man også inddrager de interessenter og parter, som har viden om uddannelsen og har berøring med uddannelsen i det daglige.
Lotte Rod (RV), 2023-05-24:
Vi lavede det store forskningsprogram med forskning i børn.
Vi satte evalueringen af pædagoguddannelsen i gang, og så er der bare ikke rigtig sket mere.
Altså, hvad er der sket i Socialdemokratiet?
Rasmus Stoklund (S), 2023-05-24:
Tak, formand.
Pædagogerne spiller en vigtig rolle i det danske samfund, og derfor er debatten om pædagogerne og pædagoguddannelsens fremtid jo også afgørende og vigtig for velfærdssamfundets fremtid.
De fleste af os har nok et minde om en pædagog, som på den ene eller den anden måde har gjort en forskel i vores tilværelse.
Jeg har selv gode minder med pædagoger fra min barndom, men faktisk er det de minder, jeg har fået med pædagoger, efter jeg blev voksen og selv fik børn, som sidder stærkest i min krop.
Det er de minder, jeg har fra episoder, hvor man har skullet aflevere de små, og hvor de absolut ikke har haft lyst til at blive afleveret og har været utrolig kede af det.
Så har det betydet alverden, at der var en voksen, som kunne skabe ro, tryghed, tillid og omsorg, og som kunne ændre situationen og stemningen i rummet og sørge for, at det ikke blev så dårlig en start på dagen, som det først så ud til at blive.
Man kunne selv tage videre på arbejde, fordi der var en voksen, der havde en faglighed, og som samtidig kunne vise omsorg og empati og sikre en god start for de små.
Pædagoger gør naturligvis også alt muligt andet, og de er centrale omsorgspersoner for de børn, unge og udsatte, som de har ansvaret for.
Det kræver en høj faglighed, og derfor skal pædagoguddannelsen have en høj kvalitet.
Uddannelsen skal også ruste fremtidens pædagoger godt til det arbejde og de udfordringer, de kommer til at møde i deres arbejdsliv.
Den evaluering, der er blevet gennemført af pædagoguddannelsen, bør naturligvis være omdrejningspunktet for en fortsat udvikling af uddannelsen.
Regeringen har i forbindelse med udspillet »Forberedt på fremtiden l« bebudet et ønske om at styrke og reformere de erhvervs- og professionsrettede uddannelser, og her er pædagoguddannelsen også allerede tænkt ind.
Det bakker vi selvfølgelig op om i Socialdemokratiet.
På vegne af Dansk Folkeparti, Danmarksdemokraterne, Det Konservative Folkeparti, Moderaterne, Venstre og Socialdemokratiet skal jeg fremsætte følgende: Forslag til vedtagelse »Folketinget anerkender, at dygtige og motiverede pædagoger med styr på den pædagogiske faglighed spiller en stor rolle for børn, unge og udsatte, og at det derfor er vigtigt, at pædagoguddannelsen har tilstrækkelig høj kvalitet og ruster de kommende pædagoger godt til deres fremtidige arbejde.
Folketinget lægger vægt på, at pædagoguddannelsen skal være tilgængelig og understøtte rekruttering i alle dele af landet.
Folketinget konstaterer, at der er lavet en grundig evaluering af pædagoguddannelsen, der viser uddannelsens styrker og svagheder, og som kan danne grundlag for det videre arbejde med at forbedre pædagoguddannelsen.
Folketinget ser frem til, at pædagoguddannelsen inkluderes i det kommende reformarbejde med at styrke de professionsrettede uddannelser, som regeringen har lagt op til parallelt med arbejdet med en reform af universitetsuddannelserne.«
Lotte Rod (RV), 2023-05-24:
Jeg synes, regeringen er ved at lave et utrolig stort svigt af de mange unge, som vælger at tage en kandidatuddannelse på universitetet, og jeg kan ikke se, at de to ting skal have noget som helst med hinanden at gøre.
Peter Juel-Jensen (V), 2023-05-24:
Tak for det svar.
Så går jeg da ud fra, at Radikale Venstre går helhjertet ind i hele den reformpakke, som den her regering har lagt frem, netop også for at sikre, at vi kommer godt ud på den anden side af nogle forhandlinger om en pædagoguddannelse, der kan være med til at gøre gode pædagoger endnu bedre.
Lotte Rod (RV), 2023-05-24:
Det gjorde vi også.
Det lykkedes os jo med den tidligere, socialdemokratiske regering at få penge og lave forhandlingen om læreruddannelsen, og nu mangler vi at gøre det samme med pædagoguddannelsen.
Og det er derfor, jeg synes, det er så vigtigt, at det ikke bare får lov til at ende i en syltekrukke, men at vi nu også får lavet en ny pædagoguddannelse.
Peter Juel-Jensen (V), 2023-05-24:
Jeg vil blot kvittere for en fin og en meget dyb ordførertale.
Jeg synes, ordføreren kommer ind på mange spændende perspektiver.
Jeg kender også ordføreren godt nok til at vide, at det her er noget, som ordføreren har arbejdet meget med igennem flere år.
Radikale var jo grundlag for den tidligere regering, og derfor kan det godt undre, hvorfor man ikke brugte mere energi, da man havde chancen, på at få skubbet det her igennem.
Hvorfor skulle man vente så lang tid på at rejse den her forespørgsel og lægge så dybt et fokus?
Christina Egelund (M), 2023-05-24:
Jeg bryder mig egentlig ikke om det der med at rangordne vigtigheden af ting.
Altså, helt ærligt, jeg har ansvaret for hele uddannelses- og forskningsområdet.
Regeringen har ansvaret for at lede hele landet, og det har vi i fællesskab med parlamentet.
Alt er vigtigt, alting presser sig på.
Jeg vil gerne sige, at jeg synes, at en reform af pædagoguddannelsen er vigtig.
Det synes jeg, og det er jo også derfor, at vi klart signalerer, at vi skal i gang med en reform af pædagoguddannelsen.
Sofie Lippert (SF), 2023-05-24:
Ministeren og jeg har jo et par gange diskuteret det her med, hvornår de her forhandlinger skal være, og jeg er glad for at høre, at ministeren nu i hvert fald vil love, at de kommer.
Men jeg bliver alligevel nysgerrig, for hvis man ikke kan love, at de kommer i 2023, hvad er det så på uddannelsesområdet, der er vigtigere at få gjort, før vi får lavet en ny pædagoguddannelse?
Christina Egelund (M), 2023-05-24:
Det kan jeg simpelt hen ikke svare på i dag.
Altså, det er jo velkendt, at vi har igangsat et reformspor på hele uddannelsesområdet.
Det er også velkendt, at vi har præsenteret et konkret udspil til en reform af kandidatuddannelserne, og at det ligesom er det første spadestik til en serie af reformer.
Præcis hvornår vi indkalder til en reform af pædagoguddannelsen, kan jeg ikke stå her og sætte nogen dato på.
Lotte Rod (RV), 2023-05-24:
Vil regeringen indkalde til særskilte forhandlinger om en ny pædagoguddannelse, inden 2023 er slut?
Christina Egelund (M), 2023-05-24:
Tak for det, og tak til De Radikale for at tage initiativ til den her forespørgselsdebat om et vigtigt emne.
Jeg vil i besvarelsen fokusere på den del af spørgsmålet, der omhandler pædagoguddannelsen, og hvordan pædagoguddannelsen klæder de kommende pædagoger på til deres fremtidige arbejdsliv.
Jeg går ud fra, at alle her er enige om, at dygtige og motiverede pædagoger spiller en stor rolle for både børn, unge og udsatte.
Derfor skal vi have en pædagoguddannelse med en høj faglig kvalitet, som ruster de kommende pædagoger godt til deres arbejde i bl.a. vuggestuer, børnehaver, skoler og botilbud.
Der er gennemført en grundig evaluering af pædagoguddannelsen, som kan danne grundlag for det videre arbejde med uddannelsen.
Evalueringen giver et billede af pædagoguddannelsens styrker og udfordringer.
Den viser bl.a., at mange nyuddannede pædagoger ikke i dag er rustet godt nok til opgaverne i praksis, og at der er for stor afstand mellem undervisningen og praktikken på uddannelsen.
Samtidig kan den nuværende struktur på uddannelsen med korte moduler risikere at udvande fagligheden og fordybelsen.
Evalueringen viser dog også, at pædagoguddannelsen favner en stor og bred gruppe af studerende og får dem ud på arbejdsmarkedet med et forholdsvis lavt frafald og forholdsvis lav ledighed, samt at studieintensiteten er relativt høj.
Det vil vi skulle fastlægge med inddragelse af interessenter og parter.
Som annonceret i regeringens udspil »Forberedt på fremtiden I« ønsker regeringen at styrke og reformere de erhvervs- og professionsrettede uddannelser som en del af regeringens samlede reformkurs på uddannelsesområdet.
Det kan bl.a. handle om at se på, om de professions- og erhvervsrettede uddannelser kan opbygges mere fleksibelt, hvordan kvaliteten kan forbedres, og hvordan der kan skabes en endnu bedre praksiskobling.
Jeg ser arbejdet med en ny pædagoguddannelse som en central del af reformsporet for at styrke de professions- og erhvervsrettede uddannelser og forventer, at arbejdet vil komme til at køre parallelt med arbejdet med en reform af kandidatuddannelserne.
Jeg ser frem til, at vi kan igangsætte arbejdet og samarbejdet om at reformere og styrke de professions- og erhvervsrettede uddannelser, herunder også pædagoguddannelsen. Tak for ordet.
Lotte Rod (RV), 2023-05-24:
Tak for det, formand.
»Pædagoguddannelsens formål er så åndsforladt, at man får åndenød«.
Sådan skrev underviser på pædagoguddannelsen Niels Jakob Pasgaard for nylig.
Her skriver vi jo noget om, at eleverne skal have fortrolighed med dansk kultur og kendskab til andre kulturer, og at der skal være åndsfrihed, ligeværd og demokrati, for det er værdier, vi håber, at børn vokser op med og tager med videre i livet – altid på vej mod nye mål, men altså også altid med rødderne solidt plantet i de her grundlæggende værdier.
Sådan burde det jo egentlig også være med pædagoguddannelsen.
Pædagoguddannelsen og pædagoguddannelsens formål bør jo egentlig betragtes som vores trosbekendelse til vores fælles værdier for den pædagogik, vi gerne vil have i Danmark.
Men som uddannelsen og uddannelsens formål er formuleret nu, er den fuldstændig renset for det.
Så jeg mener, det er på tide, at vi laver en ny pædagoguddannelse, og at det er på tide, at vi diskuterer med hinanden, hvad det egentlig er for nogle værdier og traditioner, vi synes dansk pædagogik skal bygge på.
Jeg mener ikke, at vi kan nøjes med de her korte moduler, der er på uddannelsen i dag, og som styres af nogle meget snævre kompetencemål.
Jeg vil gerne have fag, der giver de studerende kundskaber til at tænke og udføre pædagogik med.
Derfor vil jeg gerne have en ny pædagoguddannelse.
Der er ikke rigtig sket noget, så som et første skridt til at komme i gang med den diskussion har jeg indkaldt til den her forespørgselsdebat i dag.
Men mener Socialdemokratiet, at der skal følges op på evalueringen og altså sættes et arbejde i gang med en ny pædagoguddannelse i år?
Rasmus Stoklund (S), 2023-05-24:
Socialdemokratiet mener, at der skal følges op på evalueringen og sættes et arbejde i gang med at udvikle pædagoguddannelsen, fuldstændig som ministeren redegjorde for tidligere.
Peter Juel-Jensen (V), 2023-05-24:
Nu er jeg ikke inde i, hvordan man allokerer ressourcerne i det geografiske område, hvor ordføreren har lyttet sig til de historier.
Vi prøver her på at sikre, at vi får en pædagoguddannelse, som gør, at vores pædagoger er endnu bedre klædt på i fremtiden.
Vi har ikke kommuneforhandlinger, men der er ingen tvivl om, at den her regering også kommer med flere initiativer for at sikre, at man ude på den enkelte institution både får større rådighed over egne midler, men også mulighed for at disponere på en god og en ordentlig måde.
Hvis der er behov for, at der er nogle områder, som skal styrkes – og det viser evalueringen jo – så ser vi selvfølgelig på det.
Der vil jeg gerne nævne hele praktikområdet for de pædagogstuderende, herunder den måde, man bliver taget imod på i den enkelte børnehave af en praktikvejleder, der er ordentligt klædt på til at sikre praktikanten en god vejledning ude på arbejdspladsen.
Det er nogle områder, som vi bør styrke, og det peger evalueringen jo også på.
Kim Edberg Andersen (NB), 2023-05-24:
Jeg vil bare sige noget ganske kort.
Det er i forhold til det der med flere ressourcer, for i går fik jeg at vide af et medlem af Folketinget fra Socialdemokraterne, at de på Fyn havde nogle pædagogiske assistenter, og der var i det offentlige ikke sat ressourcer af til, at de kunne fuldføre deres uddannelse.
Nu kan jeg godt høre, at både Socialdemokraterne og Venstre har haft travlt med at give Radikale Venstre skylden for, at der stort set ikke er sket noget, og det er superfint – fred være med det.
Men regeringen har jo flertal, så hvornår sørger regeringen for, at kommunerne i hvert fald ikke bliver nødt til at spare i forhold til de pædagogiske assistenter, som vi har, fordi kommunerne ikke har ressourcerne?
For det er jo tudetosset.
Vi mangler pædagoger, og vi ved, at de efterfølgende uddanner sig til det.
Det her er bare et eksempel fra virkeligheden.
Jeg spørger Venstre og ikke regeringen.
Venstre er jo et godt liberalt parti, som selv har en holdning, så hvornår vil Venstre sikre, at der er finansiering, sådan at vi ikke bare smider pædagogiske assistenter på gaden?
Peter Juel-Jensen (V), 2023-05-24:
Der skal måske også nogle ekstra ressourcer ind plus en bredere og bedre uddannelse af de praktikvejledere, som møder de pædagogstuderende, når de kommer ud.
Jeg vil gerne sige, at målet med det her bliver, at vi gør gode pædagoger endnu bedre.
Sofie Lippert (SF), 2023-05-24:
Jeg er helt enig i, at rigtig mange pædagoger i Danmark er dygtige.
Men i den konkrete evaluering af pædagoguddannelsen fra 2021 siger man i figur 1, at kun 23 pct. af personalelederne vurderer, at de nyuddannede i høj grad er klar til det, der venter dem.
Peter Juel-Jensen (V), 2023-05-24:
Hvis ordføreren havde hørt rigtig godt efter, havde hun også hørt, at jeg tog udgangspunkt i den evaluering, som er blevet lavet tilbage i 2021.
Den sagde også, at der er rigtig meget, som vores pædagoger kan i dag, men at der også er nogle huller.
Og det er jo det, som jeg lægger op til at vi i fællesskab får ændret på, således at vi får skabt nogle rammer, der gør, at vi får lukket de huller, der er, men også, at vi holder fast i noget af det, som vores pædagoger faktisk også kan i dag.
Jeg er jo lidt ked af, hvis udkommet af den her debat i dag bliver, at vores pædagoguddannelse i dag ikke er god nok, og at vores pædagoger i dag ikke er gode nok, for det ville være helt forkert.
Vores pædagoger kan rigtig meget.
Vi skal bare gøre gode pædagoger endnu bedre.
Sofie Lippert (SF), 2023-05-24:
Tak skal du have, formand.
Ordføreren siger, at vi skal gøre gode pædagoger bedre, men kun 23 pct. af personalelederne siger, at de nyuddannede er parate til det, der venter dem i praksis.
Mener ordføreren, at de 23 pct., der mener, at de nyuddannede pædagoger er klar til det, der venter dem i praksis, er godt nok, og at vi bare skal forbedre det?
Eller er det faktisk et problem, som vi bliver nødt til at finde en løsning på?
Peter Juel-Jensen (V), 2023-05-24:
Jeg har været med i politik så længe, at jeg ved, at store, forkromede planer kun bliver til noget, hvis man kan betale for dem.
Og det var vel også derfor, at Radikale, som støtteparti for den tidligere regering, gik på grund, altså fordi man ikke havde været gode nok til at sørge for, at der var et grundlag for at sikre, at man havde en økonomisk mulighed for at forbedre uddannelserne til at blive pædagog.
Den chance forpassede man.
Det gør vi ikke i Venstre.
Vi sikrer, at der er et økonomisk grundlag.
Vi sikrer også, at der bliver mulighed for at lave nogle endnu bedre pædagoguddannelser, end vi har i dag.
Lotte Rod (RV), 2023-05-24:
Men hvad er Venstres holdning?
Vil Venstre prioritere penge til pædagoguddannelsen, eller vil man kun prioritere penge, hvis de kommer fra, at man skærer ned på kandidatuddannelserne?
Sofie Lippert (SF), 2023-05-24:
Tak skal du have.
Nu sad jeg ikke i Folketinget før valget, og jeg ved også, at ordføreren ikke var ordfører på det her område før valget, men mit indtryk fra de folk, der var ordførere på det område, er, at man var ret meget på vej til at begynde de her forhandlinger, og at det faktisk var Socialdemokratiets plan, at de skulle starte i efteråret 2022.
Det er rigtigt, at der så kom et valg, men jeg kunne godt tænke mig at spørge ordføreren: I forhold til det valg, hvor langt ud i fremtiden skal det udskyde den proces, som det var mit klare indtryk at man fra socialdemokratisk side havde planer om skulle starte i oktober 2022?
Hvor mange år skal den skydes ud i fremtiden nu, fordi der har været et valg?
Rasmus Stoklund (S), 2023-05-24:
Jamen det er jo ikke nogen hemmelighed, at forespørgerne bag dagens forespørgselsdebat krævede, at der skulle afholdes et folketingsvalg.
Derfor var der selvfølgelig nogle processer, som blev forandret, set i lyset af at der kom en ny regering og et nyt regeringsgrundlag, og at der var alle mulige andre ting, der også skulle klares, og som jo dermed ændrede tidsplanen i dansk politik.
Det er jo ikke så underligt, når man nu f.eks. også havde ret langstrakte regeringsforhandlinger.
Men omvendt er der ikke nogen grund til at tegne et billede af, at det her er noget, der kommer til at trække ud i evigheder, for ministeren redegjorde jo også i sit indlæg for, at det er planen, at der skal sættes et arbejde i gang med at følge op på evalueringen af pædagoguddannelsen.
Sofie Lippert (SF), 2023-05-24:
Så ordføreren vil godt love mig, at det arbejde ikke kommer i gang så sent, at evalueringen i virkeligheden er forældet?
For den er jo fra 2021, og det lyder til, at arbejdet i hvert fald ikke starter før 2024.
Måske betyder 3 år ikke en forældelse, men ret meget mere skal der vel ikke til, før der vil blive brug for en ny evaluering.